Taylor Swift-pengene Norge går glipp av
Popstjernens tre konserter i Stockholm i mai forventes å generere ca. en halv milliard kroner i forbruk fra publikum. Den forventede økonomiske effekten er på 480 millioner norske kroner.  Det viser nye beregninger fra næringslivsorganisasjonen Stockholms Handelskammare og arenaselskapet Stockholm Live. Beregningene er basert på hva innreisende gjester bruker på overnatting, servering, transport og shopping.  Reiseutgifter og billettkostnad er ikke tatt med i regnestykket. Estimatet bygger på statistikk fra lignende arrangementer. – Swift-besøket er et skikkelig løft for Stockholms økonomi, sier Carl Bergkvist, sjeføkonom i Stockholms Handelskammare, i en pressemelding. Ifølge denne reiser fire av fem Swift-konsertgjester inn til Stockholm, og det ventes gjester fra over 130 land. – Gjestene bruker ikke bare penger på billetten, men også på restaurantopplevelser, hotell, shopping, kollektivtransport og kanskje en guidet tur. Dette blir det største arrangementet på lenge, og det vil merkes for reiselivet, sier Bergkvist. De siste årene har stadig flere av de største internasjonale artistene droppet Norge på sine verdensturneer. Konsertarrangører VG har snakket med sier at de store stjernene nå reiser rundt med rigg som krever stadioner eller arenaer med kapasitet på rundt 50.000 og oppover. Da kommer for eksempel Ullevaal stadion i Oslo til kort, med sin plass til rundt 30.000. Mens et område som Voldsløkka kun kan benyttes om sommeren. – Rapporten fra Stockholm viser styrken av kultur som en stor næring og en driver av turisme som må tas på alvor, sier konsertarrangør Peer Osmundsvaag i All Things Live til VG. Han hadde Swift booket til Voldsløkka sommeren 2020, men konserten ble avlyst på grunn av pandemien. Da Swift booket sin nå rekordsprengende Eras Tour, ble det ikke mulig å få henne til Norge. I stedet holder hun den første av sine tre Sverige-konserter på Norges nasjonaldag, 17. mai. De spilles alle i flerbrukshallen Friends Arena. Og det er et slikt bygg Osmundsvaag ønsker seg. – Det må bygges smart, egnet for både kultur og idrett, sier han – og minner om at konsertgjengere genererte 80 millioner til hovedstaden da Eminem besøkte Voldsløkka i 2018 med 55.000 tilskuere. Oslos byråd for kultur og næring, Anita Leirvik North (H), viser til den politiske plattformen som er grunnlaget for byrådssamarbeidet mellom Høyre og Venstre, Hammersborgerklæringen. – I den har vi sagt at Oslo skal være en av Europas fremste kulturbyer og at byrådet vil bidra til å etablere en ny konsertarena i Oslo. Dette jobber vi nå hardt for å realisere og vi har flere spennende prosjekter på gang, skriver hun til VG.
Taylor Swifts tre konserter i Stockholm i mai forventes å generere ca. en halv milliard kroner i publikumsforbruk. Dette ifølge næringslivsorganisasjonen Stockholms Handelskammare og arenaselskapet Stockholm Live. Fire av fem tilskuere på Swifts Sverige-konserter er tilreisende, og bruker penger på overnatting, servering, transport og shopping. Flere store internasjonale artister har droppet Norge på turnéer de siste årene, grunnet mangel på stort nok spillested. Konsertarrangører i Norge ønsker en ny stor konsertarena i Oslo, noe byrådet sier de jobber med.